Per Clausen (EL), 2006-05-11:
For ca. 11 måneder siden kunne man i dagbladet Information læse, at der var et flertal i det danske Folketing for at indføre en VE-fond baseret på nordsømilliarderne.
I forlængelse af det skrev jeg som ordfører for Enhedslisten til ordførerne for de partier, der havde udtalt sig positivt om det her i dagbladet Information.
Jeg fik svar fra en enkelt ordfører, nemlig fra Det Konservative Folkeparti, der meddelte, at nu var det miljøordføreren, der havde udtalt sig, og efter at han havde snakket med energiordføreren, vidste han, at det ikke var konservativ politik at gå ind for sådan en fond.
Det er selvfølgelig o.k.
De andre hørte jeg aldrig fra, men det har jeg gjort i dag.
Sagen er vel, at når man i dag ikke ønsker en fond og kan gøre det til et vigtigt argument for ikke at støtte det her forslag, er det vel bare, fordi man nu skal lave aftaler med regeringen, og så må man jo tilpasse sig det.
Ellers vil jeg sige, at det også er lidt bemærkelsesværdigt, at vi har en meget stor debat om velfærdsreformer, globalisering osv.
I den debat, som man hævder handler om fremtiden, spiller energiforsyningen ikke nogen rolle.
Energiforsyningen er puttet ned i en lille skuffe for sig selv, hvor man så kan lave brede forlig formentlig om ikke ret meget.
Det er ærgerligt, for spørgsmålet om energiforsyning er jo et af de allerstørste problemer og udfordringer, vi står over for.
Hvordan kan vi sikre os, at vi også fremover har adgang til energiressourcer?
Hvordan kan vi sikre, at knaphed på energi ikke fører til nye kriser og krige?
Vi har set, hvordan Ruslands magt over gasforsyningen til Europa også bruges politisk af Putin og kan få alvorlige konsekvenser for borgerne i både Wien og Hamburg.
Vi ved også, at klimaforandringerne, nødvendigheden af at begrænse CO2-udledningen, skader på miljø og sundhed og ikke mindst en aftagende produktion af fossile brændstoffer set i sammenhæng med den meget, meget stærke stigning, der er i efterspørgslen, nødvendiggør en omstilling af energiforsyningen, der fra at være baseret på fossile brændstoffer skal blive til vedvarende energi.
Det er sådan set en af de største udfordringer, vi står over for, og den er helt nødvendig for at sikre kommende generationer en mere bæredygtig livsform end den, vi har i dag, og sikre befolkningen mod alvorlige miljø- og forsyningskriser.
Så er vi i den situation i Danmark, at vi faktisk er heldige.
Enhedslisten kan fremsætte omkostningskrævende forslag, uden nogen kan anklage os for, at det er økonomisk uforsvarligt, at pengene ikke er der, fordi de i så rigt mål er der, fordi vi netop i den her situation har en stor olieproduktion i Nordsøen og store statslige indtægter.
Vi kan endda af hensyn til De Konservatives og Det Radikale Venstres nattesøvn lade være med at bruge energi på at fortælle, at vi synes, det var på tide at indkræve en ekstra skat for den gigantiske ekstraprofit, som A.P. Møller og andre henter ude i Nordsøen, fordi vi faktisk godt kan gennemføre vores politik uden det, selv om vi jo synes, at det ville være fristende også at tage fat på det.
Vi har altså historisk høje indtægter, samtidig med at vi står i en meget, meget afgørende situation, hvor det er nu, vi kan træffe valget om fremtidens energiforsyning på en måde, som sikrer fred, miljø og uafhængighed.
Når vi mener, det er vigtigt at træffe politiske beslutninger og gennemføre politisk bestemte handlinger nu og ikke bare gøre, som regeringen siger, nemlig satse på, at markedet nok klarer problemerne, er det, fordi vi faktisk frygter de reaktioner, der kan komme som følge af behovet for vedvarende energi i fremtiden, og som også vil vise sig på markedet.
Det kan betyde, at vi kommer for sent, og at den enestående mulighed, Danmark har for at være i spidsen med udvikling af vedvarende energi, tabes, altså de fordele, det giver os at blive selvforsynende med energi også i fremtiden, men også de muligheder, det giver os for at udvikle en industri, som vil være i stand til at sikre beskæftigelse og økonomisk udvikling i Danmark.
Derfor synes jeg faktisk, at det er på tide at træffe den rigtige beslutning.
Jeg må indrømme, at vi har begrænsede forventninger til, at det forlig, som SF, Det Radikale Venstre og Socialdemokraterne vil lave med regeringspartierne og Dansk Folkeparti, vil indfri de udfordringer, der stilles her.
Jeg tror sådan set, at der ikke er nogen af dem, der kommer efter os i de kommende generationer, der vil kunne forstå, at vor tids politikere, altså de politikere, der er her nu, satser på højere hastigheder på motorvejene, muligheden for at få bil nr. 3 i husstanden, et boligforbrug på 50 m2 pr. person og tilbagebetaling af gæld frem for at investere i den rigtige energiforsyning og en omstilling af samfundet til et lavere energiforbrug.
Derfor synes vi, at en fond, der fremmer vedvarende energi, energibesparelser og et mere hensigtsmæssigt energiforbrug skulle sættes i værk nu.
Det er i det mindste vores forhåbning, vil jeg så sige, at det forslag, vi har fremsat i dag, med den lange række konkrete forslag til, hvordan vi kan bruge midlerne både til forskning, udvikling, demonstration og etablering af vedvarende energi og sikring af en udbygning af den kollektive trafik, transport og i det hele taget sikre en udvikling, der gør, at også transporten i langt større udstrækning kan blive baseret på vedvarende energi, kan fungere som en inspirationskilde i det videre politiske arbejde, der skal foregå omkring det her.
Vores synspunkt er i hvert fald, at vi i den nuværende situation for alvor skal satse på vedvarende energi og sikre de skibe, der blev sat i søen frem til, at den nuværende regering kom til, inden for bølgekraft, brintteknologi osv.
Der skal følges op på det, så vi høster de resultater, der kan komme på baggrund af de ting, der blev sat i værk dengang.
Vi skal også sikre, at der bliver sat nye skibe i søen.
Ellers er vi desværre overbeviste om, at det vindmølleeventyr, som vi har haft i Danmark, vil stå tilbage som et enestående eksempel på, hvad god og fornuftig politik kan føre til, politik, der er baseret på en regering, som delvis er besjælet af fornuft, og som er afhængig af støtte fra Enhedslisten.
Den tilstand kan jo komme tilbage igen, og der vil det bare være dybt beklageligt, hvis der er en række partier her i Folketinget, der har bundet sig til et mangeårigt perspektivløst forlig med regeringspartierne i stedet for at støtte de forslag, der kan sikre, at den vedvarende energi bliver en integreret del af Danmarks udvikling både beskæftigelsesmæssigt, økonomisk og energimæssigt.